คลังขายTMBสหภาพฯพร้อมสู้
ประธานบอร์ดธนาคารทหารไทย รับลูกขุนคลังพร้อมขายหุ้นธนาคารให้ต่างชาติ สหภาพฯ ส่งจดหมายคัดค้าน
26 ก.ย. 2554

ประธานบอร์ดธนาคารทหารไทย รับลูกขุนคลังพร้อมขายหุ้นธนาคารให้ต่างชาติ สหภาพฯ ส่งจดหมายคัดค้าน 
นางเสาวนีย์ กมลบุตร รองปลัดกระทรวงการคลัง ในฐานะประธานกรรมการธนาคารทหารไทย เปิดเผยว่า กระทรวงการคลังขอยืนยันว่าจะปฏิบัติตามนโยบายของนายธีระชัย ภูวนาถนรานุบาล รมว.คลัง ที่ต้องการขายหุ้นที่ถืออยู่ในธนาคารทหารไทยอยู่ในปัจจุบัน 26% ออกไปทั้งหมด หากมีนักลงทุนแสดงความสนใจเข้ามาและได้ราคาดี
อย่างไรก็ตาม ขณะนี้ยังไม่มีนักลงทุนรายอื่นแสดงความสนใจซื้อหุ้นเข้ามาอย่างเป็นทางการ นอกจากกลุ่มไอเอ็นจีจากเนเธอร์แลนด์ ที่ได้มีการเจรจาติดต่อกันมาอย่างต่อเนื่องเท่านั้น ส่วนกรณีการคัดค้านจากกลุ่มสหภาพแรงงานธนาคารทหารไทย ขณะนี้ยังไม่ทราบรายละเอียดจึงไม่ขอออกความคิดเห็น 
นายสุขุม เครือวรรณ ประธานกรรมการ สหภาพแรงงานพนักงานธนาคารทหารไทย เปิดเผยว่า สหภาพฯ ได้ส่งจดหมายคัดค้านความพยายามเดินหน้าเสนอขายหุ้นของธนาคารในส่วนที่กระทรวงการคลังถือครองอยู่ 11,364,272,005 หุ้น หรือประมาณ 26.11% ของจำนวนหุ้นทั้งหมดให้กับกลุ่มทุนต่างชาติ โดยได้ยื่นข้อเสนอให้กระทรวงการคลังรักษาสัดส่วนการถือหุ้นดังกล่าวเอาไว้ เพื่อให้ธนาคารยังเป็นของคนไทย หากยังมีความพยายามจะขายหุ้นออกไป สหภาพฯ จะรวมตัวกับพันธมิตร ได้แก่ สมาพันธ์แรงงานไทย เพื่อยกระดับการคัดค้านต่อไป 
ทั้งนี้ หากมีการขายหุ้นธนาคารออกไปตามราคาตลาดที่หุ้นละ 1.7-1.8 บาท กระทรวงการคลังจะได้เงินมาเพียง 2 หมื่นล้านบาท ถือว่าขาดทุนทันที เพราะที่ผ่านมากระทรวงได้นำเงินภาษีจากประชาชนมาเพิ่มทุนเพื่ออุ้มธนาคารในช่วงที่มีปัญหาไปแล้วกว่า 3.5 หมื่นล้านบาท นอกจากนี้ยังทำให้ธนาคารซึ่งมีสินทรัพย์เกือบ 7 แสนล้านบาทตกเป็นของต่างชาติอีกด้วย จึงขอยืนยันว่าจะคัดค้านการพยายามครอบงำกิจการของกลุ่มไอเอ็นจีและกลุ่มทุนต่างชาติอื่นๆ
“คลังจะต้องเป็นผู้ถือหุ้นใหญ่เพื่อให้ธนาคารยังเป็นของคนไทย เพราะปัจจุบันการถือหุ้นธนาคารเอาไว้ กระทรวงการคลังก็ไม่ได้มีค่าใช้จ่ายใดๆ ที่จะต้องมาเป็นภาระ” นายสุขุม กล่าว